**Vizita premierului Ludovic Orban la fabrica Ford Craiova, 7 mai 2020**

**Declarațiile Președintelui Ford România, Ian Pearson**

Bună ziua tuturor.

Aș dori mai întâi să mulțumesc Premierului Orban și echipei domniei sale pentru că sunt prezenți astăzi aici.

Față de vizita Premierului de la începutul acestui an, cea de astăzi are loc într-un context diferit și plin de provocări. Pandemia de Coronavirus ne-a obligat să ne adaptăm nu numai modul în care trăim, dar și modul în care lucrăm.

Prioritatea noastră în ceea ce privește reluarea operațiunilor la fabrica de la Craiova a fost asigurarea sănătății și siguranței angajaților noștri. Dacă nu puteam garanta acest lucru, nu ne-am fi putut relua activitatea.

Astfel, pe lângă standardele globale din alte locații ale Ford Europa, am implementat un set cuprinzător de protocoale globale de securitate și sănătate, inclusiv distanțarea socială.

Fiecărei persoane care intră în uzină i se verifică temperatura, i se cere să completeze un chestionar privind starea sa de sănătate și i se cere să poarte tot timpul o mască pentru față. Acestea sunt cerințe zilnice pentru toți angajații din uzină.

Deși am încercat să asigurăm distanțarea socială de 2 m, în unele locuri de muncă acest lucru nu a fost posibil și prin urmare, în aceste locuri de muncă solicităm angajaților să poarte măști de protecție sau viziere pe care le fabricăm chiar aici, în fabrica noastră de Motoare.

În cadrul vizitei de astăzi, am avut ocazia să-i arătăm Premierului zona în care producem aceste viziere. Până acum am fabricat aproape 16.000 de viziere, pe care le-am oferit angajaților, dar și dealerilor noștri.

Cu siguranță, prin fabricarea acestor viziere Ford contribuie la reducerea cererii din lanțurile de aprovizionare pentru echipamente de protecție personală, atât de necesare serviciilor medicale și altor industrii.

Pentru a continua cu sprijinul nostru, sperăm să primim în scurt timp aprobarea din partea autorităților române pentru a dona vizierele fabricate instituțiilor publice locale, care au un rol foarte important în aceste circumstanțe dificile.

Sunt extrem de mândru de modul rapid în care echipa noastră a făcut posibilă trecerea de la concept la realitate în realizarea vizierelor pentru a reuși să venim în sprijinul comunității locale, dar și a angajaților noștri.

Am spus întotdeauna că facem parte dintr-o comunitate specială și că scopul nostru este să servim această comunitate.

Prin urmare, aș dori să subliniez unele dintre acțiunile deosebite realizate de echipele noastre pentru a ajuta în această perioadă dificilă, nu doar comunitatea din județul Dolj, ci și alte comunități din România.

Cu sprijinul Fundației Ion Țiriac am finanțat un nou dispozitiv de testare COVID-19; am achiziționat și livrat colete cu alimente esențiale către peste 400 de familii nevoiașe din trei regiuni diferite din România; am pus la dispoziție mașini de diferite tipuri pentru Direcțiile locale de Sănătate Publică și am organizat cursuri de conducere defensivă online pentru liceenii din Craiova.

Mulțumirile mele merg către echipele care au făcut ca acest lucru să devină realitate.

La fel cum am încercat să sprijinim comunitatea noastră, și noi avem la rândul nostru nevoie de sprijin, ca afacere. Industria noastră este vitală pentru economia românească, dar timp de aproape 7 săptămâni a rămas practic inactivă. Nu am înregistrat venituri deoarece piețele din Europa au fost blocate.

În această perioadă, împreună cu multe alte industrii mici, mijlocii și mari, am solicitat sprijin Guvernului român și, din fericire, acesta a fost receptiv și a susținut multe dintre măsurile solicitate. Aș dori personal să mulțumesc Premierului Orban și Guvernului său pentru sprijinul acordat până acum.

Acum vedem că primele piețe europene încep să se deschidă, dar credem că va dura ceva timp pentru ca acestea să funcționeze la nivelul anterior crizei. Încă nu știm cât timp va fi necesar. Prin urmare, trebuie să continuăm să colaborăm îndeaproape cu Guvernul pentru a monitoriza situația și pentru a veni cu soluții viabile pentru provocările viitoare.

Principala noastră prioritate a fost repornirea activității fabricii, lucru pe care l-am făcut încă de lunea acestea, iar acum obiectivul nostru este să ne redresăm, atât ca uzină, cât și ca industrie, atât de vitală pentru economia României.

Aș dori să-mi închei discursul mulțumind tuturor angajaților Ford România pentru răbdare și pentru sprijinul acordat, dar și pentru modul pozitiv în care au îmbrățișat schimbările pe care le-a provocat această pandemie.

Întotdeauna spun că bunul cel mai de preț al companiei Ford România sunt oamenii și încă o dată echipa de aici a demonstrat acest lucru. Sunt foarte mândru să conduc această echipă minunată!

La final, aș dori să mulțumesc tuturor oaspeților noștri de astăzi pentru că au respectat protocoalele și aș dori să dau cuvântul acum Premierului Ludovic Orban!

Vă mulțumesc!